b'\n_START_ARTICLE_\nMarcel Opri\xc8\x99\n_START_PARAGRAPH_\nMarcel Opri\xc8\x99 (n. 19 august 1958, satul Chie\xc8\x99d, jude\xc8\x9bul S\xc4\x83laj) este un general rom\xc3\xa2n de telecomunica\xc8\x9bii, care a \xc3\xaendeplinit func\xc8\x9bia de director al Serviciului de Telecomunica\xc8\x9bii Speciale (7 decembrie 2005 - 1 august 2017).\n_START_SECTION_\nBiografie\n_START_PARAGRAPH_\nMarcel Opri\xc8\x99 s-a n\xc4\x83scut la data de 19 august 1958 \xc3\xaen satul Chie\xc8\x99d (jude\xc8\x9bul S\xc4\x83laj). _NEWLINE_A absolvit Facultatea de Electronic\xc4\x83 \xc8\x99i Informatic\xc4\x83 din cadrul Academiei Tehnice Militare din Bucure\xc8\x99ti \xc3\xaen anul 1982, ob\xc8\x9bin\xc3\xa2nd diploma de inginer. A urmat apoi un curs postacademic de perfec\xc8\x9bionare pentru ingineri transmisiuni (1993), un curs postuniversitar de conducere pentru ofi\xc8\x9beri ingineri (2000) \xc8\x99i Colegiul Na\xc8\x9bional de Ap\xc4\x83rare (promo\xc8\x9bia 2006)._NEWLINE_Dup\xc4\x83 absolvirea facult\xc4\x83\xc8\x9bii, a lucrat ca ofi\xc8\x9ber inginer \xc3\xaen Ministerul Ap\xc4\x83r\xc4\x83rii Na\xc8\x9bionale, unde a \xc3\xaendeplinit func\xc8\x9biile de \xc8\x99ef autosta\xc8\x9bie radiodifuziune la U.M. 02487 Bucure\xc8\x99ti (1982-1989), \xc8\x99ef atelier \xc8\x99i inginer \xc8\x99ef la U.M. 02381 Bucure\xc8\x99ti (1989-1991) \xc8\x99i apoi ofi\xc8\x9ber tehnic la U.M. 02415 Bucure\xc8\x99ti (1991-1997). _NEWLINE_\xc3\x8en anul 1997, este \xc3\xaencadrat ca ofi\xc8\x9ber \xc3\xaen Serviciul de Telecomunica\xc8\x9bii Speciale (STS) mai \xc3\xaent\xc3\xa2i ca ofi\xc8\x9ber tehnic la Direc\xc8\x9bia Comunica\xc8\x9bii Telefonice (1997-1999) \xc8\x99i apoi ca \xc8\x99ef birou la Sectorul Independent Prognoz\xc4\x83, Dezvoltare \xc8\x99i Reglement\xc4\x83ri \xc3\xaen Telecomunica\xc8\x9bii (1999-2001) \xc8\x99i \xc8\x99ef al Direc\xc8\x9biei Tehnologia Informa\xc8\x9biei (2001-2005). _NEWLINE_Colonelul Marcel Opri\xc8\x99 a fost \xc3\xaenaintat la gradul de general de brigad\xc4\x83 (cu o stea) la data de 1 decembrie 2004 ._NEWLINE_Prin Hot\xc4\x83r\xc3\xa2rea CSAT nr. 164 din 7 decembrie 2005, generalul de brigad\xc4\x83 ing. Marcel Opri\xc8\x99 a fost numit \xc3\xaen func\xc8\x9bia de director al Serviciului de Telecomunica\xc8\x9bii Speciale (STS), cu rang de secretar de stat. A fost \xc3\xaenaintat apoi la gradul de general-maior (cu 2 stele) la 23 decembrie 2006 ._NEWLINE_Dup\xc4\x83 cum declara \xc3\xaentr-un interviu, "STS nu ascult\xc4\x83 telefoanele guvernamentale, pentru c\xc4\x83 legea \xc3\xaei interzice. De altfel, Serviciul nu de\xc8\x9bine mijloace de ascultare. STS administreaz\xc4\x83, dezvolt\xc4\x83 \xc8\x99i protejeaz\xc4\x83 serviciile de telecomunica\xc8\x9bii speciale \xc3\xaen folosul beneficiarilor legali, oferind numai comunica\xc8\x9bii \xc3\xaenchise, nu publice. Noi protej\xc4\x83m convorbirile, nu le intercept\xc4\x83m. Le protej\xc4\x83m \xc3\xaempotriva celor care vor s\xc4\x83 le asculte. C\xc3\xa2t prive\xc8\x99te mandatele de interceptare emise de autorit\xc4\x83\xc8\x9bi, acestea fac referire doar la intercept\xc4\x83rile convorbirilor din re\xc8\x9belele publice.  El a mai precizat necesitatea ca STS s\xc4\x83 r\xc4\x83m\xc3\xa2n\xc4\x83 independent fa\xc8\x9b\xc4\x83 de puterea politic\xc4\x83, pentru c\xc4\x83 \xc3\xaen Rom\xc3\xa2nia \xe2\x80\x93 stat NATO \xe2\x80\x93 STS trebuie s\xc4\x83 asigure suport continuu, securizat, nu numai \xc3\xaen re\xc8\x9belele de voce, ci \xc8\x99i \xc3\xaen cele de suport de comunicare, pentru administra\xc8\x9bia statului. _NEWLINE_Prin decret preziden\xc8\x9bial din 1 decembrie 2008, Marcel Opri\xc8\x99 a fost \xc3\xaenaintat \xc3\xaen gradul de general\xe2\x80\x93locotenent (cu 3 stele) . _NEWLINE_Prin decret preziden\xc8\x9bial din 1 decembrie 2011, Marcel Opri\xc8\x99 a fost \xc3\xaenaintat \xc3\xaen gradul de general \xe2\x80\x93 cu patru stele . _NEWLINE_Generalul Opri\xc8\x99 este c\xc4\x83s\xc4\x83torit \xc8\x99i are doi copii.'